出城
作者：李復
朝代：宋

paragraphs: 今日何日我心傷，出門下馬走東岡。
東岡路高人迹斷，獨立矯首望八荒。
長空澹澹地莽莽，停雲黯淡山淒蒼。
回薄浩劫何渺茫，冥默銷沉寂無光。
矜雄挾詐爭强梁，百年在世如風狂。
變化俯仰旋銷亡，一丘已有萬骨殭。
舊骨未朽新骨藏，丘壠纍纍爭相望。
萬事意欲一槩量，齎志憤死世更長。
九月窮秋天欲霜，悲風烈烈吹我裳。
哀鴻求羣鳴且翔，原野具腓草木黄。
百川東馳但湯湯，安得曦車挂扶桑。
高持北斗𣂏酒漿，美人對坐舉瑶觴，與我笑歌憂弭忘。